Svein Graff

Svein Graff (født 1975) er en norsk journalist som er administrerende direktør og medeier i konsulentselskapet NPG Sport & Communication (tidligere Aasland Graff & Partners).

Graff er født og oppvokst på Kongsberg, og utdannet journalist fra Høgskulen i Volda. Han har hatt ulike lederjobber i medie- og kommunikasjonsbransjen. Han begynte som journalist i Laagendalsposten, og arbeidet siden med nyheter og sport som journalist, kommentator og vaktsjef i NRK, TV 2 og Discovery.

Han har vært styremedlem i selskapet Fotball Media som selger og forvalter medierettighetene til norsk fotball.

Fra 2010 til 2014 var han kommunikasjonsdirektør og fra 2017 til 2019 direktør for kommunikasjon og samfunn i Norges Fotballforbund (NFF). I denne perioden var han også medieansvarlig for herrelandslaget i fotball.

Graff var adm.dir. i produksjonsselskapet Ullevaal Media Center (UMC), og han har vært mediedirektør i Norsk Toppfotball og kommunikasjonssjef i Vålerenga Fotball.

Han var pressetalsmann for MyGame, som sammen med svenske Sportway strømmer breddeidrett og aldersbestemt idrett.

Referanser

Eksterne lenker 
 
 

Norske journalister
Kommunikasjon
Alumni fra Høgskulen i Volda